b'\n_START_ARTICLE_\nTaimisto\n_START_PARAGRAPH_\nTaimisto eli taimitarha on paikka, miss\xc3\xa4 viljell\xc3\xa4\xc3\xa4n puiden, pensaiden tai perennojen taimia. Monet taimitarhat ovat puutarhoja, mutta on my\xc3\xb6s mets\xc3\xa4n kasvatusta varten olevia taimitarhoja. Taimet myyd\xc3\xa4\xc3\xa4n esipakattuina, paakkutaimina tai astiataimina ja entisaikaan my\xc3\xb6s paljasjuuritaimina. Paljasjuuritaimet ovat kasvaneet maassa ja ne on ennen myynti\xc3\xa4 yksinkertaisesti nostettu maasta ja mullat on ravisteltu pois. N\xc3\xa4in myytiin ennen monia havupuiden taimia. Esipakattuihin taimiin on laitettu muovikelmu ymp\xc3\xa4rille ennen myynti\xc3\xa4. Paakkutaimien juuria ymp\xc3\xa4r\xc3\xb6i multapaakku, joka on pakattu kankaaseen, muoviin tai verkkoon. Astiataimet kasvatetaan ja myyd\xc3\xa4\xc3\xa4n ruukuissa tai muissa viljelyastioissa. N\xc3\xa4in myyd\xc3\xa4\xc3\xa4n perennojen ja muiden puutarhakasvien taimia.\n_START_SECTION_\nHistoria\n_START_PARAGRAPH_\nEnsimm\xc3\xa4iset todistettavat tiedot puun taimia kasvattavista taimitarhoista ovat Rooman valtakunnan ajalta, 200-luvulta eaa. Saksasta oli 1500-luvulla er\xc3\xa4\xc3\xa4nlaisia taimikentti\xc3\xa4, jotka olivat taimitarhojen esivaihe. Tanskassa 1670 alkaen valtio velvoitti istuttamaan uudet taimet hakatun mets\xc3\xa4n tilalle ja 1680 alkaen valtio vaati taimitarhojen perustamista. Ruotsissa mets\xc3\xa4nviljely\xc3\xa4 alettiin arvostaa 1700-luvun puoliv\xc3\xa4liss\xc3\xa4, jolloin vallitsi niin kutsuttu hy\xc3\xb6dyn aikakausi. T\xc3\xa4ll\xc3\xb6in tutkittiin, miten puulajeja pit\xc3\xa4\xc3\xa4 kylv\xc3\xa4\xc3\xa4 ja istuttaa ja mukana oli muun muassa kasvitieteilij\xc3\xa4 Carl von Linn\xc3\xa9. Suomessa Evon mets\xc3\xa4oppilaitoksen perustamisen 1860-luvulla j\xc3\xa4lkeisin\xc3\xa4 vuosikymmenin\xc3\xa4 perustettiin Suomen ensimm\xc3\xa4iset taimitarhat, joita olivat opiston kotitaimitarha sek\xc3\xa4 Evon-, Vesijaon- ja Punkaharjun kruununpuistot. Yksityisien metsien puun hoitoa alettiin edist\xc3\xa4\xc3\xa4 1800-luvun puoliv\xc3\xa4list\xc3\xa4 saakka. 1900-luvun alussa yksityismetsiin alettiin tilata istuttajia. Mets\xc3\xa4taimitarhatuotanto keskittyi suuriin keskustaimitarhoihin 1950-luvulla ja vuosittaiset mets\xc3\xa4nistutusalueet moninkertaistuivat. Paakkutaimien kasvatustekniikkaa kehitettiin 1900-luvun lopulla ja 2000-luvulla paakkutaimet syrj\xc3\xa4yttiv\xc3\xa4t paljasjuuritaimet mets\xc3\xa4taimitarhoilla.'